আম্বেদকর বিমানবন্দরের সমস্ত টিভিতে তখন পাকিস্তান-বাংলাদেশ ম্যাচের সরাসরি সম্প্রচার চলছে। নাগপুর থেকে কলকাতাগামী বিমানে বোর্ডিং সবে শুরু হয়েছে। চুইংগাম চিবোতে চিবোতে ভিআইপি লাউঞ্জ থেকে বেরিয়ে আসা ব্যক্তিকে প্রশ্ন করা হল, পাকিস্তানের ইনিংস দেখলেন? থমথমে গলায় জবাব এল, ‘‘না, দেখিনি।’’ ইডেনে শাহিদ আফ্রিদির ব্যাটিং ঝ়ড়? এবার কণ্ঠস্বর আরও গম্ভীর, ‘‘না।’’
কাকতালীয় হলেও, বুধবার দুপুরে নাগপুর বিমানবন্দরে রবি শাস্ত্রী যখন সংক্ষেপে প্রশ্নের উত্তর দিচ্ছেন, তামিম ইকবালকে ফিরিয়ে ইডেনে তখন দু’হাত প্রসারিত করে চলছে আফ্রিদির চিরপরিচিত সেলিব্রেশন। তার কিছুক্ষণ আগেই দুরন্ত ডেলিভারিতে সৌম্য সরকারের অফস্টাম্প উড়িয়ে দিয়েছেন মহম্মদ আমির। যা দেখে টিভির সামনে দাঁড়িয়ে পড়লেন টি-টোয়েন্টি বিশ্বকাপে ধারাভাষ্য দিতে আসা শন পোলকও। বোর্ডিং গেটের ঠিক পাশেই টিভির সামনে ম্যাচ দেখতে সাধারণ মানুষের জটলা। অথচ ভারতীয় ক্রিকেটারদের কেউ টিভির দিকে ফিরেও তাকালেন না। টুর্নামেন্টে পরের প্রতিপক্ষদের নিয়ে তাঁদের যেন কোনও আগ্রহই নেই!
নিউজিল্যান্ডের বিরুদ্ধে শোচনীয় হার রাতারাতি ভারতীয় দলের চেহারাটাই বদলে দিয়েছে। ক্রিকেটারদের মুখে হাসি গায়েব। নাগপুর বিমানবন্দরে মহেন্দ্র সিংহ ধোনি পুলিশি ঘেরাটোপে বাসে উঠে গেলেন। বিরাট কোহলি হেডফোনে গান শুনতে শুনতে বিমানে উঠলেন। প্রত্যাখ্যান করলেন বেশিরভাগ অটোগ্রাফের অনুরোধ। রোহিত শর্মা, যুবরাজ সিংহ, আর. অশ্বিন— প্রত্যেকের মুখ থমথমে। বিমানবন্দরে ক্রিকেটারদের দেখতে হুড়োহুড়ি। সেলফি তোলার ভিড়। একমাত্র শিখর ধাওয়ানই যা কয়েকজনের অনুরোধ রাখলেন। বাকিরা মুখ ফিরিয়ে নিলেন। ধোনিরা যেন এখন অন্য মোডে চলে গিয়েছেন। মরণ-বাঁচন মোড।
দেশের মাটিতে টি-টোয়েন্টি বিশ্বকাপের শেষ চারে ওঠার দৌড়ে টিকে থাকতে বাকি তিনটি ম্যাচ যে জিততেই হবে ভারতকে!
কলকাতাগামী বিমানে উঠেও ছবিটা বদলাল না। ধোনিকে এমনকী, সতীর্থদের সঙ্গেও কথা বলতে দেখা গেল না। শাস্ত্রী বসেছিলেন একেবারে সামনের সিটে। মাঝবয়সী এক মহিলা তাঁর অটোগ্রাফ নেওয়ার জন্য গেলেন। হতাশ হয়ে ফিরতে হল। যুবরাজও কয়েকজন ভক্তকে ফিরিয়ে দিলেন। রোহিতের পাশে এক তরুণের সিট পড়েছিল। সেলফি তোলার অনুরোধে রোহিত শুধু বিরক্তই হলেন না, বিমানকর্মীদের বলে ওই তরুণকে আসন বদল করতেও বাধ্য করলেন। ব্যাটিং কোচ সঞ্জয় বাঙ্গারকে দলেরই এক সাপোর্ট স্টাফ নিউজিল্যান্ড ম্যাচ নিয়ে কিছু বলছিলেন। মৃদু ধমকের সুরে বাঙ্গার বললেন, ‘‘এখন থাক। ভাল লাগছে না।’’ 
দেড় ঘণ্টার বিমানযাত্রায় রায়না একবারই সিট ছেড়ে উঠেছিলেন। এক ভক্তের অটোগ্রাফের বায়না মেটালেন কুইনাইন চিবোনোর মতো মুখ করে। বিরক্তির যে ছবি দেখে সাধারণ যাত্রীদের সতর্ক করতে হল বিমানসেবিকাদের। ঘোষণা করতে হল, প্লিজ কেউ নিজের জায়গা ছেড়ে সেলফি বা অটোগ্রাফ নেওয়ার জন্য উঠবেন না।
থমথমে পরিবেশের মধ্যেই শুরু হয়ে গিয়েছে অঙ্ক কষা। টুর্নামেন্টে টিকে থাকতে শুধু পাকিস্তান নয়, অস্ট্রেলিয়া ও বাংলাদেশকেও হারাতে হবে। একটা হার যে দলকে খাদের কিনারায় দাঁড় করিয়ে দিয়েছে, স্বীকার করে নিচ্ছেন অধিনায়ক ধোনিও। মঙ্গলবার ম্যাচের পর সাংবাদিক বৈঠকে ধোনি বলে দিয়েছেন, ‘‘শুধু পাকিস্তান নয়, তার পরে যে দু’টো ম্যাচ আছে সেগুলোও মরণ-বাঁচন। আর একটাও হারা চলবে না। তা না হলে টুর্নামেন্ট থেকে ছিটকে যেতে হবে।’’
ভারতীয় শিবিরের মাথাব্যথা বাড়িয়েছে নেট রান রেট। নিউজিল্যান্ডের কাছে ৪৭ রানে হেরে ভারতের রান রেট (-২.৩৫)। পাকিস্তান (+২.৭৫) ও নিউজিল্যান্ডের (+২.৩৫) চেয়ে অনেক পিছিয়ে। ধোনিকেও যেটা ভাবাচ্ছে। মঙ্গলবার তিনি বলেছেন, ‘‘হারের ব্যবধান যত কম হতো, আমাদের জন্য ভাল হতো। কারণ টি-টোয়েন্টি বিশ্বকাপে মাত্র একটা ম্যাচ হেরে পরের পর্বের যোগ্যতা অর্জন করতে না পারার অভিজ্ঞতা আমাদের রয়েছে। পরের ম্যাচগুলো জিততে তো হবেই, একই সঙ্গে মাথায় রাখতে হবে কীরকম ব্যবধানে জিতছি।’’
প্রাথমিক ধাক্কা কাটিয়ে ঘুরে দাঁড়ানোর শপথ নিয়ে ফেলেছেন ভারতীয় ক্রিকেটারেরা। নাগপুরে ভারতীয় দলের স্থানীয় ম্যানেজার ও বিদর্ভ ক্রিকেট সংস্থার এক কর্তা বলছিলেন, বুধবার সকালে টিমহোটেলে ক্রিকেটারদের নিয়ে এক দফা বৈঠক সেরে নিয়েছেন শাস্ত্রী। সেখানে নাকি ঠিক হয়েছে, প্রতিপক্ষ দলের ফলাফলের দিকে না তাকিয়ে পরের তিনটি ম্যাচই জিততে হবে। প্রত্যাবর্তনের ব্যাপারে ধোনিও আশাবাদী। তাঁর আশ্বাস, ‘‘আশা করছি এই পরিস্থিতি আমাদের থেকে সেরা ক্রিকেটটা বার করে আনবে।’’
তখন হয়তো ভারতীয় শিবিরের এই গুমোট ভাবটাও কেটে যাবে।